VDSS Sklep Pdp 852/2018
Sodna praksa Višjega delovnega in socialnega sodišča, 2018-10-17

Oddelek za individualne in kolektivne delovne spore

Ruža Križnar Jager (preds.), mag. Aleksandra Hočevar Vinski (poroč.), Marko Hafner

odločitev o pravdnih stroških - delna izpolnitev zahtevka - takojšen umik

Za presojo pomena dikcije ''takoj'' iz prvega odstavka 158. člena ZPP ni relevantno sklicevanje pritožbe na paricijski rok 8 dni iz 29. člena ZDSS-1 ter na rok 15 dni za soglasje k umiku tožbe iz drugega odstavka 188. člena ZPP.

I. Pritožba se zavrne in se potrdi izpodbijani del sklepa sodišča prve stopnje.

II. Vsaka stranka krije svoje stroške pritožbenega postopka.

1. Sodišče prve stopnje je sklenilo, da se postopek ustavi (I. točka izreka), ter da mora tožena stranka v roku 8 dni od vročitve sklepa tožniku povrniti stroške postopka v višini 132,44 EUR, z zakonskimi zamudnimi obrestmi od prvega dne po poteku roka dalje do plačila (II. točka izreka).

2. Zoper II. točko izreka sklepa se pritožuje tožena stranka zaradi zmotne uporabe materialnega prava. Navaja, da ni pomemben tretji odstavek 154. člena ZPP, ampak prvi odstavek 158. člena ZPP, glede katerega je relevantno, da tožnik tožbe ni umaknil takoj po izpolnitvi (5. 12. 2017 oziroma 5. 3. 2018), temveč šele 31. 5. 2018. Sodišče je napačno štelo, da je tožnik z delom zahtevka, ki ga je tožena stranka izpolnila, uspel. Takojšen umik tožbe bi bil možen najkasneje v roku dveh oziroma osmih dneh po izpolnitvi. Pritožba se v zvezi z vprašanjem takojšnjega umika tožbe po izpolnitvi zahtevka sklicuje še na paricijski rok 8 dni iz 29. člena ZDSS-1 ter na rok 15 dni za soglasje k umiku tožbe iz 188. člena ZPP. Predlaga, da pritožbeno sodišče izpodbijani del sklepa razveljavi ter zadevo vrne sodišču prve stopnje v ponovno odločanje.

3. Tožnik v odgovoru na pritožbo predlaga njeno zavrnitev.

5. Pritožbeno sodišče je sklep sodišča prve stopnje v izpodbijanem delu preizkusilo v okviru pritožbenih razlogov in razlogov, na katere pazi po uradni dolžnosti po drugem odstavku 350. člena v zvezi s 366. členom Zakona o pravdnem postopku (ZPP, Ur. l. RS, št. 26/99 in nasl.).

6. Tožnikova terjatev se je nanašala na plačilo 344,73 EUR, tožena stranka mu je plačala 327,97 EUR (del 5. 12. 2017, del 5. 3. 2018), torej je na podlagi vložene tožbe dosegel izpolnitev vtoževane terjatve - razen v sorazmerno majhnem delu. Tožbo je umaknil v celoti 31. 5. 2018. Sodišče prve stopnje je toženi stranki utemeljeno naložilo povračilo tožnikovih stroškov postopka.

7. Pritožba sodišču prve stopnje napačno očita zmotno uporabo prvega odstavka 158. člena ZPP ter tretjega odstavka 154. člena ZPP. Po prvem odstavku 158. člena ZPP mora tožeča stranka, ki umakne tožbo, povrniti nasprotni stranki pravdne stroške, razen če je tožbo umaknila takoj, ko je tožena stranka izpolnila zahtevek. Po tretjem odstavku 154. člena ZPP lahko sodišče odloči, da mora ena stranka povrniti vse stroške, ki jih je imela nasprotna stranka, če ta ni uspela samo s sorazmerno majhnim delom svojega zahtevka, pa zaradi tega dela niso nastali posebni stroški.

8. V predmetni zadevi je potrebno o stroških postopka odločiti tako kot v drugih istovrstnih primerih zoper isto toženo stranko, ko so pripadniki Slovenske vojske v posledici izpolnitve zahtevka umaknili tožbo, pri čemer tega niso storili takoj po izpolnitvi, pač pa nekaj mesecev kasneje - po seznanitvi z izpolnitvijo, zlasti pa v vmesnem času niso bila opravljena druga procesna dejanja strank, ni bila razpisana glavna obravnava in toženi stranki tudi niso nastali dodatni stroški, kot je poudarilo sodišče prve stopnje. Pri tem se je ustrezno sklicevalo na primer I Cpg 1091/2015, relevanten pa je tudi primer II Cpg 1320/2016. Ne drži, da bi šlo za takojšen umik tožbe le v roku dveh ali osmih dni po izpolnitvi zahtevka. Za presojo pomena dikcije ''takoj'' iz prvega odstavka 158. člena ZPP tudi ni relevantno sklicevanje pritožbe na paricijski rok 8 dni iz 29. člena Zakona o delovnih in socialnih sodiščih (ZDSS-1, Ur. l. RS, št. 2/2004 in nasl.) ter na rok 15 dni za soglasje k umiku tožbe iz drugega odstavka 188. člena ZPP.

9. Zato je sodišče prve stopnje poleg prvega odstavka 158. člena ZPP utemeljeno uporabilo tudi tretji odstavek 154. člena ZPP in toženi stranki naložilo povračilo tožnikovih stroškov postopka.

10. Zaradi navedenega je pritožbeno sodišče pritožbo zavrnilo kot neutemeljeno in potrdilo izpodbijani del sklepa sodišča prve stopnje (2. točka 365. člena ZPP).

11. Vsaka stranka krije svoje stroške pritožbenega postopka. Tožena stranka zato, ker s pritožbo ni uspela, tožnik pa zato, ker odgovor na pritožbo za odločitev o pritožbi ni bil potreben (154., 155. in 165. člen ZPP).

Zakon o pravdnem postopku (1999) - ZPP  - člen 154, 154/2, 158, 158/1, 188, 188/2.

Zakon o delovnih in socialnih sodiščih (2004) - ZDSS-1  - člen 29.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.